Norme editoriale pentru rapoartele preliminare de cercetare arheologică care urmează a fi publicate în volumul "Cronica Cercetărilor Arheologice din România"
Ce trebuie să trimiteţi: 

1. Raport preliminar de cercetare concis pentru volumul tipărit.

Conţinut text:

Autorii sunt rugaţi să trimită pentru volum rapoarte concise, dar în care să nu fie omise informaţiile necesare pentru înţelegerea rezultatelor cercetării din anul respectiv. Este de dorit ca textul să fie inteligibil şi pentru cei care nu cunosc în detaliu şantierul respectiv. Astfel, raportul va conţine:

· scurtă prezentare a sitului (amplasare, tip de sit, data descoperirii, foarte scurt istoric al cercetărilor, relaţia cu mediul şi cu alte situri din zonă, relaţia cu alte sectoare din acelaşi sit, stare de conservare actuală, importanţă);
· obiectivele cercetării;
· rezultate şi interpretarea lor;
· scurtă descriere a descoperirilor, cu menţionarea locului unde sunt depuse;
· tehnici de cercetare utilizate, analize, prelucrări statistice;
· obiectivele cercetărilor viitoare;
· propuneri de conservare, protejare, punere în valoare;
· referinţe bibliografice, de preferinţă cele mai recente;
· un rezumat într-o limbă de circulaţie (engleză, franceză sau germană).
Completaţi la începutul fiecărui raport următoarele informaţii:

· nr. autorizaţie;

· cod RAN al sitului;

· total finanţare;

· data de început a campaniei;

· data de sfârşit a campaniei.

Raportul va mai conţine obligatoriu:

· localizarea completă a sitului (judeţ, comună, sat, punct sau adresă, coordonate etc.);
· numele şi prenumele (neprescurtat) al fiecărui membru al colectivului, afilierea (instituţia), rolul fiecăruia (responsabil de şantier, responsabil de sector);
· tip de sit, perioada cronologică, cultura.
Redactare:

· Textul va fi organizat, pe cât posibil, pe capitole şi subcapitole. Titlurile acestora vor fi subliniate.

· Notele se vor pune la sfârşitul documentului (Endnotes).
· Textul românesc va fi tastat utilizând setul de caractere est-european (Times New Roman CE sau Arial CE), de mărime 11, care se găseşte în orice program Windows 95, 98, 2000 sau XP.

· Pentru indentări sau spaţieri se vor folosi tab-uri, nu spaţii repetate.

· După semnele de punctuaţie se lasă obligatoriu un spaţiu.

· Prescurtările nu se vor folosi excesiv. După fiecare prescurtare se pune punct. Prescurtări recomandate: 


S. = secţiune


C. = carou


M. = mormânt

· Toponimele şi hramurile bisericilor se scriu între ghilimele.

Ilustraţie:

· Puteţi trimite hărţi, planuri, profile, relevee, fotografii alb-negru şi color, diapozitive color, grafice, imagini digitale, desene, reconstituiri etc.

· Ilustraţia strict tehnică este bine să fie completată cu imagini din timpul lucrărilor, imagini peisagistice, fotografiile arheologilor participanţi, ale studenţilor şi lucrătorilor, fotografii aeriene, scene din timpul spălării, procesării şi conservării descoperirilor, imagini din expoziţii unde au fost expuse descoperirile, situl în diverse anotimpuri, fotografii vechi din primele campanii, imagini semnificative pentru starea de conservare a sitului, vecinătăţi nepotrivite etc.

· Ilustraţia va fi scanată în format TIF sau JPG, la rezoluţie de 300 dpi. Cei care nu pot scana ilustraţia, o pot trimite pentru scanare la CIMEC.

· Trimiteţi obligatoriu lista ilustraţiilor, cu numerotare clară şi titluri.
2. Fişa de sit arheologic. Pentru fiecare sit se va completa o fişă de sit arheologic pentru baza de date (cf. formular standard).
3. Raport extins pentru publicarea digitală pe CD-ROM şi Internet (opţional). Dacă lungimea unui raport pentru volumul tipărit este limitată, pentru CD-ROM se poate trimite, separat, un material cât de amplu şi cu cât mai multe ilustraţii: un raport anual extins,  sau o sinteză pe mai mulţi ani, cataloage de descoperiri, tabele statistice, rezultate de analize etc. Pe lângă  ilustraţia menţionată mai sus, pentru CD-ROM se pot trimite şi înregistrări video (filmări legate de cercetare), pe casetă video sau în format MPEG, sau sonore (comentarii, fond sonor), pe casetă audio sau fişier în format WAW. 

Unde trebuie să trimiteţi documentele şi fişierele?

Forma de trimitere:

· Autorii sunt rugaţi să trimită raportul de cercetare, un rezumat într-o limbă străină, ), lista ilustraţiilor şi fişa de sit arheologic sub formă de fişiere distincte, în format DOC sau RTF, împreună cu fişierele de imagini, pe dischetă, pe CD-ROM sau prin e-mail, ca fişiere ataşate, la adresa: cronica@cimec.ro
· Separat trimiteţi prin poştă sau delegat şi un raport listat la MCC-DGPCN, cu o adresă însoţitoare. 

ATENŢIE! Toate documentele şi fişierele se trimit împreună. Autorii sunt rugaţi insistent să nu trimită materialele în tranşe, iar cei care colaborează pe acelaşi şantier să-şi coreleze rapoartele şi să evită trimiterea unor rapoarte paralele. Autorii sunt insistent rugaţi să respecte termenul de trimitere, să solicite confirmarea primirii unui număr de înregistrare a întregului lot de materiale trimise  şi să indice un telefon, fax sau e-mail de contact pentru solicitarea unor eventuale lămuriri.
1
2

